1. ปัจจัยความเสี่ยง

ความเสี่ยงด้านการตลาด

1.  นโยบายของบริษัทผู้ผลิต

จากการที่บริษัทได้รับแต่งตั้งจากผู้ผลิตให้เป็นตัวแทนจำหน่ายสินค้าประเภทไม่จำกัดตัวแทนจำหน่าย
(non-exclusive) ซึ่งส่วนใหญ่เป็นสัญญาระยะสั้น 1-2 ปี โดยคู่สัญญามีสิทธิบอกเลิกสัญญาได้
ทำให้บริษัทผู้ผลิตสินค้าสามารถแต่งตั้งตัวแทนจำหน่ายเพิ่มเติมได้ถ้าต้องการเพิ่มส่วนแบ่งทางการตลาด
และมีสิทธิบอกเลิกสัญญา บริษัทจึงอาจได้รับผลกระทบจากการที่มีคู่แข่งขันจำนวนมากขึ้น
หรืออาจถูกยกเลิกสัญญา อีกทั้งบริษัทผู้ผลิตบางรายมีนโยบายขายสินค้าให้แก่ผู้บริโภคโดยตรง
ทำให้บริษัทอาจถูกลดความสำคัญของการเป็นตัวแทนจำหน่าย

ในส่วนของอายุสัญญา ถือเป็นธรรมเนียมปฏิบัติทางการค้าปกติที่ผู้ผลิตสินค้าจะกำหนดอายุของสัญญา
และกำหนดให้ต่ออายุสัญญาอัตโนมัติได้ถ้าไม่มีการผิดสัญญา จากอดีตที่ผ่านมา
บริษัทไม่เคยถูกบอกเลิกสัญญาหรือไม่ต่ออายุสัญญาจากบริษัทผู้ผลิต
แต่มีบริษัทผู้ผลิตบางรายต่ออายุสัญญาโดยไม่กำหนดวันหมดอายุเนื่องจากมีความเชื่อมั่นในบริษัท
ทั้งนี้บริษัทได้ปรับปรุงการดำเนินงานเพื่อให้มีความพร้อมด้านการบริการสารสนเทศแบบครบวงจร
ทั้งฮาร์ดแวร์ ซอฟท์แวร์ และบริการ เพื่อสร้างมูลค่าเพิ่มให้แก่บริษัท
บริษัทเน้นการเพิ่มสัดส่วนรายได้ทางด้านการบริการให้มากขึ้นโดยมีอัตราการเจริญเติบโตเพิ่มขึ้นตั้งแต่ปี
2547 และส่งเสริมการพัฒนาบุคลากรอย่างต่อเนื่องเพื่อสร้างความแตกต่างจากคู่แข่ง
ทำให้มีบุคลากรและทีมงานที่มีความสามารถ
มีประสบการณ์ในการทำงานกับผลิตภัณฑ์แต่ละชนิดเป็นอย่างดี
บริษัทจึงมีความได้เปรียบต่อผู้แข่งขันรายใหม่
จึงมีโอกาสน้อยที่ผู้ผลิตจะแต่งตั้งตัวแทนจำหน่ายรายใหม่แทนบริษัท

2.  การแข่งขันทางด้านราคา

การที่มีคู่แข่งขันมากรายส่งผลให้ตลาดฮาร์ดแวร์และซอฟท์แวร์มีการแข่งขันสูงขึ้นแต่มีอัตรากำไรลดลง
บริษัทพยายามหลีกเลี่ยงการใช้กลยุทธ์ทางด้านราคา
แต่เน้นให้ความสำคัญกับการบริการแบบครบวงจรและการพัฒนาคุณภาพการบริการ
มีบริการหลังการขายและบริการทางด้านคอมพิวเตอร์หลากหลาย เพื่อสนองความต้องการของลูกค้า
ทำให้ลูกค้ายังคงใช้บริการกับบริษัทต่อไป
โดยบริษัทมีอัตราการขายซ้ำกับลูกค้ารายเดิมเพิ่มขึ้นทุกปีจาก 72% ของจำนวนลูกค้าในปี 2548
เพิ่มเป็น 79% ของจำนวนลูกค้าในปี 2549

3.  การเปลี่ยนแปลงทางเทคโนโลยี

เทคโนโลยีทดแทนได้แก่ หน่วยประมวลผลแบบดูโอคอร์ (Dual Core Processor) ชิป พาวเวอร์
6 (Power VI Chip) ไมโครซอฟท์ วิสต้า ออฟฟิศ 07 และเอ็กซ์เชนจ์ 07
ระบบรักษาความปลอดภัยบนเทคโนโลยีไร้สาย (Security on Wireless)
ระบบคอมพิวเตอร์เพื่อช่วยการออกแบบ (Computer Aided Design) สื่อดิจิตอล (Digital
Media) และเทคโนโลยีการระบุลักษณะวัตถุต่างๆ ด้วยคลื่นความถี่วิทยุ (Radio Frequency
Identification หรือ RFID)
บริษัทได้เห็นถึงความเสี่ยงจากการเปลี่ยนแปลงเทคโนโลยีดังกล่าว
จึงได้เตรียมความพร้อมทางด้านบุคลากร
และศึกษาโซลูชั่นใหม่ๆที่เหมาะสมกับความต้องการของลูกค้า เพื่อสร้างมูลค่าเพิ่มให้แก่การบริการ

ความเสี่ยงด้านการลงทุนในเทคโนโลยี

การเปลี่ยนแปลงทางเทคโนโลยีอย่างรวดเร็วทำให้บริษัทต้องลงทุนในฮาร์ดแวร์และซอฟท์แวร์
เพื่อนำเทคโนโลยีที่ทันสมัยมาใช้ภายในบริษัท
รวมถึงการจัดตั้งศูนย์สาธิตและทดสอบระบบเกี่ยวกับการทำงานของฮาร์ดแวร์และซอฟท์แวร์ ที่ทันสมัย
และก้าวหน้า เพื่อเตรียมความพร้อมให้แก่บุคลากร
และสาธิตการทำงานเสมือนจริงให้ลูกค้าได้เข้าใจและตัดสินใจเลือกใช้สินค้าและบริการอย่างตรงตามวัตถุประสงค์
ตลอดจนให้ลูกค้าเห็นศักยภาพของบริษัทเพื่อให้มั่นใจในการใช้บริการจากบริษัท

ความเสี่ยงด้านการดำเนินงาน

1.  ความเสี่ยงจากสินค้าล้าสมัย

เนื่องจากสินค้าที่บริษัทจัดจำหน่ายเป็นสินค้าทางด้านเทคโนโลยีสารสนเทศ
ซึ่งมีการเปลี่ยนแปลงทางด้านเทคโนโลยีอย่างรวดเร็ว
บริษัทจึงบริหารสินค้าคงเหลือให้มีการหมุนเวียนเฉลี่ยไม่เกิน 30 วัน
ทำให้มีความเสี่ยงจากการล้าสมัยของสินค้าคงเหลือค่อนข้างต่ำ

2.  ความเสี่ยงจากลูกหนี้

จากการที่ยอดขายของบริษัทมีอัตราการขยายตัวเพิ่มขึ้น
บริษัทจึงมีมาตรการในการลดความเสี่ยงจากการเก็บเงินโดยมีนโยบายการให้สินเชื่อแก่ลูกค้าและนโยบายการควบคุมการบริหารลูกหนี้อย่างต่อเนื่อง
บริษัทมีนโยบายตั้งค่าเผื่อหนี้สงสัยจะสูญจากลูกหนี้การค้าที่คาดว่าจะเรียกเก็บเงินไม่ได้แยกตามอายุของลูกหนี้การค้า

3.  ความเสี่ยงด้านอัตราแลกเปลี่ยน

เนื่องจากบริษัทมีการสั่งซื้อสินค้าจากต่างประเทศ
ทำให้มีความเสี่ยงจากการเปลี่ยนแปลงของอัตราแลกเปลี่ยนเงินตราต่างประเทศ
ซึ่งสามารถส่งผลกระทบต่อฐานะการเงินของบริษัทได้
โดยบริษัทมีนโยบายป้องกันความเสี่ยงโดยทำสัญญาซื้อขายเงินตราต่างประเทศล่วงหน้า
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

ความเสี่ยงด้านทรัพยากรบุคคล

การดำเนินธุรกิจเทคโนโลยีสารสนเทศจำเป็นต้องอาศัยบุคลากรที่มีความรู้ความสามารถและประสบการณ์ในการทำงาน
บริษัทจึงมีการเตรียมความพร้อมของบุคลากรในตำแหน่งที่สำคัญต่อการเจริญเติบโตของบริษัท
โดยมีแผนพัฒนาบุคลากรในระดับบริหารให้มีความรู้ ความสามารถอย่างต่อเนื่อง
อีกทั้งมีแผนพัฒนาบุคลากรทุกระดับให้มีความรู้ ความเข้าใจในผลิตภัณฑ์และวิชาชีพที่เกี่ยวข้อง
โดยกระจายการฝึกอบรมบุคลากรอย่างต่อเนื่องและทั่วถึงและส่งเสริมให้บุคลากรผ่านการทดสอบจัดระดับการขายและการบริการตามความต้องการของบริษัทผู้ผลิตอีกทั้งส่งเสริมให้บุคลากรช่วยกันทำธุรกิจโดยทำงานเป็นทีม
เพื่อสร้างวัฒนธรรมองค์กรให้มีความร่วมมือในการปฏิบัติงาน ถ่ายทอดความรู้ ความสามารถให้แก่กัน
จากรุ่นหนึ่งไปสู่อีกรุ่นหนึ่ง